Imagine Dragons

Imagine Dragons — ამერიკული პოპ-როკ ჯგუფი, რომელიც შტატ ნევადაში, ლას ვეგასში ჩამოყალიბდა. მისი ამჟამინდელი წევრები არიან წამყვანი ვოკალისტი დენ რეინოლდსი, ბასისტი ბენ მაკკი და გიტარისტი უეინ სერმონი. დიდი წარმატება მათ სადებიუტო ალბომმა Night Visions-მა მოუტანა, რომელიც 2012 წელს გამოვიდა. ამერიკულმა ჟურნალმა ბილბორდმა ჯგუფი "2012 წლის ყველაზე კაშკაშა ახალბედა ვარსკვლავებად" და "2017 წლის ყველაზე დიდ ბენდად" დაასახელა. როლინგ სტოუნმა კი მათი ჰიტი „Radioactive“, რომელიც რეკორდს ფლობდა Billboard Hot 100-ში ყველაზე ბევრი კვირით ყოფნისთვის, წლის უდიდეს როკ-ჰიტად მონათლა.

ჯგუფს კიდევ უფრო დიდი წარმატება მეორე სტუდიურმა ალბომმა Smoke + Mirrors (2015)-მა მოუტანა , რომელმაც სადებიუტო პირველი ადგილი დაიკავა Billboard 200-ში, UK Albums Chart-სა და Canadian Albums Chart-ში. ამის მოჰყვა მათი მესამე სტუდიური ალბომი Evolve (2017), რომლის შედეგადაც სამი სინგლი, „Believer“, „Thunder“ და „Whatever It Takes“, ჩარტების სათავეში მოექცა, რამაც ისინი Billboard Hot Rock Songs ჩარტში ყველაზე მეტი კვირის განმავლობაში პირველ ადგილზე გატარებულ შემსრულებლებად აქცია. ალბომმა მრავალი ქვეყნის საუკეთესო ხუთეულში მიაღწია. ჯგუფის მეოთხე სტუდიურ ალბომში Origins (2018) შედიოდა სინგლი „Natural“, რომელიც ჯგუფის მეხუთე სიმღერა გახდა, რომელმაც Hot Rock Songs ჩარტში პირველი ადგილი დაიკავა. მას შემდეგ ჯგუფმა გამოუშვა Mercury – Acts 1 & 2 (2022), ორმაგი ალბომი, რომელშიც არის აშშ-ის საუკეთესო ხუთეულში შესული ჰიტი „Enemy“, და მეექვსე ალბომი Loom (2024), მათი პირველი ალბომი დიდი ხნის დრამერის, დენ პლატცმენის გარეშე. პოპულარობისა და კომერციული წარმატების მიუხედავად, ჯგუფის მუსიკას კრიტიკოსების მხრიდან არაერთგვაროვანი შეფასებები მოჰყვა.

Imagine Dragons-ს მოგებული აქვს სამი ამერიკული მუსიკალური ჯილდო, ცხრა ბილბორდის მუსიკალური ჯილდო, ერთი გრემის ჯილდო, ერთი MTV-ს ვიდეო-მუსიკალური ჯილდო და ერთიც მსოფლიოს მუსიკალური ჯილდო. 2014 წლის მაისში ჯგუფი ნომინირებული იყო 14-ჯერ ბილბორდის მუსიკალურ ჯილდოზე, მათ შორის წლის საუკეთესო შემსრულებლისა და Milestone Award-ზე, რომელიც აღიარებს შემსრულებლების ინოვაციურობასა და შემოქმედებითობას სხვადასხვა ჟანრში. 2018 წლის აპრილში ჯგუფი კიდევ 11-ჯერ იყო ნომინირებული ბილბორდის მუსიკალურ ჯილდოებზე.

ჯგუფმა მსოფლიო მასშტაბით გაყიდა 74 მილიონზე მეტი ალბომი და 65 მილიონზე მეტი ციფრული სიმღერა, რაც მათ მსოფლიოში ერთ-ერთ ყველაზე გაყიდვად მუსიკალურ შემსრულებლად აქცევს. მათ ასევე მიიღეს 160 მილიარდი სტრიმინგი მუსიკალურ პლატფორმებზე. ისინი იყვნენ 2018 წლის ყველაზე ხშირად მოსმენადი ჯგუფი Spotify-ზე. პირველი როკ ჯგუფი, რომლის ოთხმა სიმღერამ, "Radioactive", "Demons", "Believer" და "Thunder" მილიარდ სტრიმინგს გადააჭარბა თითოეულმა. Imagine Dragons ერთადერთი ჯგუფია RIAA-ს ისტორიაში, რომლის ოთხმა სიმღერამ Diamond-ზე მაღალი სერტიფიკატი მიიღო. Billboard-ის მიხედვით, „Believer“, „Thunder“ და „Radioactive“ 2010-იანი წლების სამი ყველაზე წარმატებული როკ სიმღერა იყო.

ისტორია

 2008 - 2011: ჯგუფის ფორმირება 
2008 წელს, წამყვანი ვოკალისტი დენ რეინოლდსი Brigham Young-ის უნივერსიტეტში დრამერ ენდრიუ ტოლმენს შეხვდა, სადაც ორივე სტუდენტი იყო.[22] რეინოლდსმა და ტოლმენმა გიტარისტი ენდრიუ ბეკი, ბას-გიტარისტი დეივ ლემკი და პიანისტი აურორა ფლორენსი დაიმატეს. ჯგუფის სახელი ანაგრამაა ფრაზისა, რომლის ახსნაც მხოლოდ ჯგუფის წევრებმა იციან.[23] ბეკმა და ფლორენსმა ჯგუფი იმავე წლის ბოლოს დატოვეს. 2009 წელს ტოლმენმა დიდი ხნის საშუალო სკოლის მეგობარი უეინ სერმონი მოიწვია, რომელსაც ბერკლის მუსიკის კოლეჯი ჰქონდა დამთავრებული. მოგვიანებით ტოლმენმა თავისი მეუღლე, ბრიტანი ტოლმენი დაიმატა დამხმარე სიმღერისა და კლავიშების დასაკრავად და ჯგუფმა კვლავ ერთად დაიწყო კონცერტების ჩატარება. ლემკიმ მალევე დატოვა ჯგუფი, რამაც სერმონი აიძულა, ბერკლის მუსიკის კიდევ ერთი სტუდენტი, ბენ მაკკი, ჯგუფს ბასისტად დამატებოდა.[24][25] ჯგუფმა დიდი პოპულარობა მოიპოვა მშობლიურ ქალაქ პროვოში, იუტაში,[26][27] სანამ წევრები დენ რეინოლდსის მშობლიურ ქალაქ ლას-ვეგასში გადავიდოდნენ, სადაც ჯგუფმა ჩაწერა და გამოუშვა თავისი პირველი სამი EP.[28]

2009-ის თებერვალში ჯგუფმა თავისი პირველი მინი-ალბომი Imagine Dragons ჩაწერა. ხოლო აპრილში კი მეორე მინი-ალბომი Hell and Silence ჩაწერეს. ორივე ალბომი ჯგუფმა Battle Born Studios-ში ჩაწერეს. რადიოში წარმატებული ჩარტების შემდგომ მათ ყოველწლიურ ფესტივალზე Bite of Las Vegas მიიწვიეს, სადაც წარმატებით გამოვიდნენ. ამის შემდეგ Las Vegas Weekly-მ ისინი 2010 წლის საუკეთესო ინდი-ჯგუფად დაასახელა. ჟურნალმა Vegas Seven კი პრემია „2011 წლის საუკეთესო CD“ გადასცა.

2011 წლის ნოემბერში ჯგუფმა კონტრაქტი გააფორმა ამერიკულ ხმისჩამწერ ლეიბლთან Interscope Records, სადაც მორიგი ალბომი Continued Silence ჩაწერა, რომელიც 2012 წლის 14 თებერვალს გამოვიდა.

2012 წლის 4 სექტემბერს გამოვიდა ჯგუფის პირველი სრული ალბომი Night Visions.

დისკოგრაფია

სტუდიური ალბომები
 Night Visions (2012)
 Smoke + Mirrors (2015)
 Evolve (2017)
Origins (2018)
 Mercury – Acts 1 & 2 (2022)
 Mercury – Act 1 (2021)
 Mercury – Act 2 (2022) 
 Loom (2024)

რესურსები ინტერნეტში



კატეგორია:ამერიკული ინდი-ჯგუფები
კატეგორია:2008 წელს ჩამოყალიბებული ჯგუფები
კატეგორია:გრემის ჯილდოს მფლობელები
კატეგორია:Interscope Records-ის შემსრულებლები

 სქოლიო